Domen Prevc

**Domen Prevc** (s. 4. kesäkuuta 1999 Kranj) on slovenialainen mäkihyppääjä, joka edustaa SK Triglav Kranjia. Hän on suurmäen olympiavoittaja, suurmäen ja lentomäen maailmanmestari sekä Keski-Euroopan mäkiviikon voittaja. Hän voitti kaudella 2025–2026 mäkihypyn maailmancupin kokonaiskilpailun. Maailmancupin osakilpailuvoittoja hänellä on yhteensä 22.

Prevc on Matti Nykäsen ohella ainoa mäkihyppääjä, joka on kyennyt voittamaan henkilökohtaisesti olympiakultaa, MM-kultaa ja lentomäen MM-kultaa sekä maailmancupin ja mäkiviikon kokonaiskilpailun.

Myös Prevcin isoveljet Peter ja Cene sekä pikkusisko Nika ovat mäkihyppääjiä.

## Ura

### Arvokilpailut

Prevc kilpaili ensimmäisen kerran arvokilpailuissa Lahden MM-kilpailuissa 2017, joissa hän sijoittui normaalimäen 34:nneksi. Oberstdorfin Lentomäen MM-kilpailuissa 2018 hän saavutti hopeaa joukkuemäessä ja sijoittui henkilökohtaisessa kilpailussa 21:nneksi. Planican lentomäen MM-kilpailuissa 2020 hän sijoittui toistamiseen henkilökohtaisen kilpailun 21:nneksi ja hyppäsi joukkuemäessä Slovenian neljänneksi sijoittuneessa joukkueessa. Oberstdorfin MM-kilpailuissa 2021 hän hyppäsi joukkuemäessä Slovenian viidenneksi sijoittuneessa joukkueessa. Vikersundin lentomäen MM-kilpailuissa 2022 hän saavutti joukkuekilpailun maailmanmestaruuden Slovenian joukkueessa ja sijoittui henkilökohtaisessa kilpailussa kuudenneksi. 

Planican MM-kilpailuissa 2023 hän sijoittui suurmäessä 21:nneksi. Kulmin lentomäen MM-kilpailuissa 2024 hän saavutti jälleen joukkuekilpailun maailmanmestaruuden ja sijoittui henkilökohtaisessa kilpailussa 14:nneksi.  Trondheimin MM-kilpailuissa 2025 hän saavutti hopeaa sekajoukkuemäessä sekä voitti kultaa niin joukkuemäessä kuin suurmäessä. Normaalimäessä hän sijoittui 18:nneksi. Lentomäen MM-kilpailuissa 2026 Prevc voitti henkilökohtaisen kilpailun kultaa. Milanon ja Cortinan olympialaisissa 2026 hän voitti suurmäen kultaa ja hyppäsi neljännen osuuden Slovenian kultaa voittaneessa sekajoukkeessa. Parijoukkuemäessä hän sijoittui Anže Lanišekin kanssa viidenneksi ja normaalimäessä kuudenneksi.

### Maailmancup

Prevc debytoi mäkihypyn maailmancupissa marraskuussa 2015 sijoittuen Klingenthalin joukkuemäessä Slovenian kanssa toiseksi. Henkilökohtaisella tasolla hän debytoi seuraavana päivänä sijoittuen suurmäen kilpailussa kahdeksanneksi ja saavuttaen heti ensimmäiset maailmancupin pisteensä. Ensimmäisen palkintosijansa hän saavutti Engelbergissä joulukuussa 2015 sijoituttuaan toiseksi. Hän sijoittui samalla kaudella toiseksi myös Sapporon ensimmäisessä kilpailussa. Lopullisen läpimurtonsa huipulle hän teki kaudella 2016–2017 voitettuaan alkukaudesta neljä osakilpailua. Ensimmäisen voittonsa hän saavutti marraskuussa 2016 Rukalla, minkä lisäksi hän voitti myös joulukuussa Klingenthalissa, Lillehammerissa ja Engelbergissä. Toiseksi hän sijoittui Engelbergin ensimmäisessä kilpailussa ja kolmanneksi tammikuussa Wisłan toisessa kilpailussa. Hän johti maailmancupia vielä mäkiviikon jälkeen, mutta heikon loppukauden vuoksi hän tippui lopullisissa pisteissä kuudenneksi. Kausi 2017–2018 oli Prevciltä huono edelliskauteen nähden, sillä hän ylsi kymmenen parhaan joukkoon vain kerran oltuaan Vikersundin lentomäessä neljäs. Hän ei myöskään mahtunut Slovenian joukkueeseen Pyeongchangin talviolympialaisiin. Kauden 2018–2019 hän avasi kahdella neljännellä sijalla Rukalla, mutta suurin osa kaudesta sujui edelliskauden tapaan mollivoittoisesti. Loppukaudesta hän kuitenkin voitti Vikersundin lentomäkikilpailun ja oli toinen Planicassa. Maailmancupin kokonaiskilpailussa hän sijoittui 13:nneksi ja lentomäkicupissa neljänneksi.

Kausien 2019–2020 ja 2022–2023 välillä Prevcin suoritukset olivat ailahtelevia: Hän saavutti lukuisia sijoituksia kärjen tuntumaan ja yhden palkintokorokesijoituksen Kulmin lentomäessä tammikuussa 2023, mutta karsiutui myös usein kokonaan toiselta kierrokselta. Kaudella 2021–2022 hän selvisi toiselle kierrokselle eli kolmenkymmenen parhaan joukkoon ainoastaan kolmesti. Helmikuussa 2024 hän voitti ensimmäisen maailmancup-kilpailunsa seitsemään vuoteen oltuaan ykkönen Sapporon toisessa kilpailussa. Maaliskuussa hän oli kolmas Vikersundissa ja toinen Planicassa. Kaudella 2024–2025 hän sijoittui Oberstdorfin lentomäen lauantain kilpailussa kolmanneksi ja voitti sunnuntain kilpailun. Sapporossa hän oli kolmas. Menestyksekkäiden MM-kilpailuiden jälkeen hän voitti Vikersundin jälkimmäisen lentomäkikisan ja oli Raw Air -kiertueen kokonaispisteissä toinen. Planicassa hän voitti perjantain kilpailun ja kauden päätösosakilpailussa hän oli toinen hypättyään maailmanennätyksen 254,5 metriä. Hän voitti lentomäkicupin ja sijoittui maailmancupin kokonaiskilpailussa kymmenenneksi.

Kaudella 2025–2026 Prevc sijoittui Lillehammerin jälkimmäisessä kilpailussa toiseksi sekä Falunin suurmäen kilpailussa ja Rukan ensimmäisessä kilpailussa kolmanneksi. Hän voitti Wislan ja Klingentahlin molemmat kilpailun. Hän voitti Engelbergin ensimmäisen kilpailun ja sijoittui jälkimmäisesessä kilpailussa toiseksi. Mäkiviikolla hän voitti Oberstdorfin ja Garmisch-Partenkirchenin kilpailut sekä sijoittui Innsbruckin ja Bischofshofenin kilpailuissa toiseksi voittaen samalla mäkiviikon. Hän voitti Sapporon ja Willingenin molemmat kilpailut, samoin Kulmin lentomäen molemmat kilpailut. Hän sijoittui toiseksi Lahden jälkimmäisessä kilpailussa. Hän voitti Planican lentomäen ensimmäisen kilpailun ja sijoittui toiseksi jälkimmäisessä kilpailussa. Hän voitti maailmancupin kokonaiskilpailun ylivoimaisesti 954 pisteen erolla Ryoyu Kobayashiin.

### Muut kilpailut

Continental Cupissa Prevc debytoi heinäkuussa 2014 synnyinkaupungissaan. Avausvoittonsa hän saavutti lokakuussa 2015 Klingenthalissa.

Prevc saavutti hopeaa normaalimäestä Niko Kytösahon jälkeen ja kultaa joukkuemäestä vuoden 2015 Euroopan nuorten olympiafestivaaleilta. Lisäksi hän saavutti hopeaa nuorten MM-kisojen normaalimäestä sekä kultaa sekajoukkuemäestä Râșnovissa 2016.

## Lähteet